ΓΡΑΠΤΗ ΕΡΩΤΗΣΗ E-0644/99

υποβολή: Karl-Heinz Florenz (PPE) προς την Επιτροπή

(16 Μαρτίου 1999)

Θέμα: Πολιτική της ΕΕ για την προστασία του κλίματος

Στην τρίτη διάσκεψη των συμβαλλομένων κρατών της σύμβασης για τις κλιματολογικές συνθήκες που διεξήχθη στο Κυότο το Δεκέμβριο 1997, η Ευρωπαϊκή Ένωση δεσμεύθηκε να μειώσει έως το 2010 τις εκπομπές CO2 κατά 8 % σε σχέση με το 1990. Το μερίδιο του λέοντος αναλογεί στην Ομοσπονδιακή Δημοκρατία της Γερμανίας.

Η Ομοσπονδιακή Κυβέρνηση της Γερμανίας έθεσε πλέον ως στόχο την "αμετάκλητη" εγκατάλειψη της πυρηνικής ενέργειας. Ο Καγκελάριος Schröder ανήγγειλε στο πλαίσιο κυβερνητικής δήλωσης ότι η Γερμανία θα χρησιμοποιεί ένα νέο ενεργειακό μείγμα από γαιάνθρακα και λιγνίτη.

Ποιές θα είναι οι συνέπειες αυτού του ενεργειακού στόχου της Γερμανικής Κυβέρνησης για την τήρηση των δεσμεύσεων της Ευρωπαϊκής Ένωσης στο πλαίσιο της σύμβασης για την προστασία του κλίματος του Κυότο; Πώς εντάσσεται, κατά τη γνώμη της Επιτροπής, η απόφαση της Γερμανίας να εγκαταλείψει την πυρηνική ενέργεια στο πλαίσιο της παγκοσμίως αναγκαίας πρόληψης για τις κλιματολογικές συνθήκες;

Απάντηση της κας Bjerregaard εξ ονόματος της Επιτροπής

(28 Απριλίου 1999)

Στο Κιότο τα κράτη μέλη και η Κοινότητα συμφώνησαν να τεθεί ως στόχος η μείωση των εκπομπών κατά 8 % συγκριτικά προς τα επίπεδα του 1990 στην περίοδο 2008-2012 για έξι αέρια που συμβάλλουν στο φαινόμενο του θερμοκηπίου και όχι αποκλειστικά και μόνο για το διοξείδιο του άνθρακος (CO2). Στην Κοινότητα η Γερμανία ευθύνεται για το μεγαλύτερο μερίδιο εκπομπών αερίων που συμβάλλουν στο φαινόμενο του θερμοκηπίου και κατά το 1990 οι εκπομπές των τριών σημαντικοτέρων αερίων αυτού του είδους - (CO2 ), μεθανίου και οξειδίων του αζώτου - ανήλθαν σε 1204 εκατομμύρια τόννους (Μt) ισοδυνάμου διοξειδίου του άνθρακος ήτοι σε 28,6 % των συνολικών εκπομπών της Κοινότητας. Η Γερμανική κυβέρνηση έχει ορίσει ως εθνικό στόχο τη μείωση των εκπομπών του διοξειδίου του άνθρακος κατά 25 % συγκριτικά προς το επίπεδο του 1990 έως το 2005.

Βάσει του άρθρου 4 του πρωτοκόλλου του Κιότο τα κράτη μέλη και η Κοινότητα έχουν τη δυνατότητα να ανταποκριθούν από κοινού στους συμφωνηθέντες στόχους περί μείωσης των εκπομπών. Στο πλαίσιο αυτό, τα κράτη μέλη κατέληξαν κατά το Συμβούλιο του περιβάλλοντος τον Ιούλιο του 1998 στη διανομή του φορτίου που αντιστοιχεί στη μείωση κατά 8 % των εκπομπών σε επίπεδο Κοινότητας. Για τη Γερμανία προβλέπεται μείωση κατά 21 % στο πλαίσιο του εσωτερικού επιμερισμού του φορτίου. Κατά το 1995 οι εκπομπές αερίων που συμβάλλουν στο φαινόμενο του θερμοκηπίου από τη Γερμανία περιορίστηκαν κατά 12 % συγκριτικά προς τις εκπομπές του 1990.

Προκειμένου να τηρηθούν οι δεσμεύσεις που ανέλαβε η Γερμανία βάσει του πρωτοκόλλου του Κιότο πρέπει να καταβληθούν πρωτίστως προσπάθειες στον τομέα της ανάπτυξης και της εφαρμογής εθνικών πολιτικών. καστο κράτος μέλος αναμένεται να αναπτύξει κατά το δυνατόν αποδοτικές ως προς το κόστος πολιτικές και μέτρα που να ανταποκρίνονται στις δεσμεύσεις αυτές. Κρίνεται επίσης απαραίτητο να διαμορφωθούν πολιτικές και να ληφθούν μέτρα σε κοινοτικό επίπεδο προκειμένου να στηριχθούν και να συμπληρωθούν οι εθνικές προσπάθειες.

σον αφορά τις συνέπειες της κλιματολογικής πολιτικής εγκατάλειψης της πυρηνικής ενέργειας στη Γερμανία η άποψη της Επιτροπής ήταν ανέκαθεν ότι η εξισορρόπηση των πολιτικών στόχων όπως ο ρόλος της πυρηνικής ενέργειας, στο ευρύτερο πλαίσιο της ενέργειας και σε συνδυασμό με τους στόχους που έχουν θεσπιστεί για τη μεταβολή του κλίματος εμπίπτει στις αρμοδιότητες των κρατών μελών. Εναπόκειται στη Γερμανική κυβέρνηση να εκτιμήσει τις συνέπειες της απόφασης εκ μέρους της Γερμανίας για σταδιακή εξάλειψη της πυρηνικής ενέργειας σε ό,τι αφορά τις δεσμεύσεις της χώρας και την πολιτική της. Η Επιτροπή στις πρόσφατες ανακοινώσεις της για το κλίμα έχει υπογραμμίσει το γεγονός ότι σημαντικές μειώσεις εκπομπών αερίων που συμβάλλουν στο φαινόμενο του θερμοκηπίου από όλους τους τομείς μπορούν να επιτευχθούν μέσω της βελτιωμένης ενεργειακής αποδοτικότητας, μέτρα για τη ρύθμιση της ζήτησης, τη χρήση των ανανεώσιμων μορφών ενέργειας και ευέλικτους μηχανισμούς.

Είναι δύσκολο επί του παρόντος να αξιολογηθούν οι επιπτώσεις στην προστασία του κλίματος οιασδήποτε τάσης για απομάκρυνση από την ηλεκτρική ενέργεια που παράγεται μέσω της πυρηνικής ενέργειας στη Γερμανία δεδομένου ότι δεν έχει ακόμη διευκρινιστεί ο τρόπος με τον οποίο ενδεχομένως θα επιχειρηθεί αυτή.